Document ID: 32012D0010

РЕШЕНИЕ ЗА ИЗПЪЛНЕНИЕ НА КОМИСИЯТА
от 18 ноември 2011 година
за приемане на трети актуализиран списък на териториите от значение за Общността в Панонския биогеографски регион
(нотифицирано под номер C(2011) 8187)
(2012/10/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 92/43/ЕИО на Съвета от 21 май 1992 г. за опазване на естествените местообитания и на дивата флора и фауна (1), и по-специално член 4, параграф 2, трета алинея от нея,
като има предвид, че:
(1)
Панонският биогеографски регион, посочен в член 1, буква в), подточка iii) от Директива 92/43/ЕИО, обхваща части на намиращите се в рамките на Съюза територии на Чешката република, Румъния и Словакия, както и намиращата се в рамките на Съюза територия на Унгария в съответствие с биогеографската карта, одобрена на 20 април 2005 г. от комитета, създаден по силата на член 20 от посочената директива, наричан по-нататък „Комитетът по местообитанията“.
(2)
В контекста на започналия през 1995 г. процес е необходимо да бъде отбелязан допълнителен напредък по отношение на реалното изграждане на мрежата „Натура 2000“, която представлява съществен елемент от опазването на биологичното разнообразие в Съюза.
(3)
Първоначалният списък и първите два актуализирани списъка с територии от значение за Общността в Панонския биогеографски регион по смисъла на Директива 92/43/ЕИО бяха приети с решения 2008/26/ЕО (2), 2009/90/ЕО (3) и 2011/86/ЕС (4) на Комисията. Въз основа на член 4, параграф 4 и член 6, параграф 1 от Директива 92/43/ЕИО съответната държава-членка обозначава териториите, включени в списъка на териториите от значение за Общността в Панонския биогеографски регион, като специални защитени зони, във възможно най-кратък срок, но не по-късно от шест години, като установява приоритетите за защита и необходимите мерки за защита.
(4)
В контекста на динамично приспособяване на мрежата „Натура 2000“ списъците на териториите от значение за Общността се преразглеждат. Затова е необходимо трето актуализиране на списъка на териториите в Панонския регион.
(5)
От една страна, третото актуализиране на списъка на териториите от значение за Общността в Панонския биогеографски регион е необходимо, за да се включат допълнителните територии, които са предложени от държавите-членки в периода от 2009 г. насам като територии от значение за Общността в Панонския биогеографски регион по смисъла на член 1 от Директива 92/43/ЕИО. Задълженията, произтичащи от член 4, параграф 4 и член 6, параграф 1 от Директива 92/43/ЕИО, следва да се прилагат за тези допълнителни територии във възможно най-кратък срок и най-късно в рамките на шест години от приемането на третия актуализиран списък на териториите от значение за Общността в Панонския биогеографски регион.
(6)
От друга страна, третото актуализиране на списъка на териториите от значение за Общността в Панонския биогеографски регион е необходимо, за да бъде отразена всяка промяна в информацията за териториите, представена от държавите-членки след приемането на първоначалния и на първите два актуализирани списъка на Съюза. В този смисъл третият актуализиран списък на териториите от значение за Общността в Панонския биогеографски регион представлява консолидиран вариант на списъка на териториите от значение за Общността в Панонския биогеографски регион. Необходимо е да се подчертае, че за всяка територия, включена в третото актуализиране на списъка на териториите от значение на Общността в Панонския биогеографски регион, задълженията, произтичащи от член 4, параграф 4 и член 6, параграф 1 от Директива 92/43/ЕИО, следва да се прилагат във възможно най-кратък срок и най-късно в рамките на шест години след приемането на този списък на териториите от значение за Общността, в който въпросната територия е включена за първи път.
(7)
По отношение на Панонския биогеографски регион списъците на предложените територии от значение за Общността по смисъла на член 1 от Директива 92/43/ЕИО са предадени на Комисията в периода между май 2004 г. и октомври 2010 г. от съответните държави-членки в съответствие с член 4, параграф 1 от посочената директива.
(8)
Заедно със списъците на предложените територии е представена и информация за всяка територия в съответствие с формуляра, установен с Решение 97/266/ЕО на Комисията от 18 декември 1996 г. относно формуляра за предоставяне на информация за предложените в рамките на Натура 2000 обекти. (5)
(9)
Информацията включва картата на територията, изпратена от съответната държава-членка, наименованието на територията, нейното географско положение и площ, както и данните, получени в резултат от прилагането на критериите, определени в приложение III към Директива 92/43/ЕИО.
(10)
Въз основа на проектосписъка, изготвен от Комисията със съгласието на всяка от съответните държави-членки, който определя също така териториите с приоритетни типове естествени местообитания или с приоритетни биологични видове, следва да се приеме трети актуализиран списък на териториите, избрани за територии от значение за Общността в Панонския биогеографски регион.
(11)
Познанието за съществуването и разпространението на биологичните видове и типовете природни местообитания се развива постоянно в резултат на наблюдението съгласно член 11 от Директива 92/43/ЕИО. Следователно оценката и изборът на територии на равнището на ЕС са направени въз основа на най-добрата налична към настоящия момент информация.
(12)
Някои държави-членки не са предложили достатъчно територии, за да изпълнят изискванията на Директива 92/43/ЕИО по отношение на някои типове местообитания и някои биологични видове. За тези биологични видове и типове местообитания, следователно, не може да се направи заключението, че мрежата „Натура 2000“ е завършена. Като се вземе предвид времето, необходимо за получаването на информацията и за постигането на споразумение с държавите-членки, е необходимо да се приеме трети актуализиран списък на територии, който трябва да бъде преразглеждан в съответствие с член 4 от Директива 92/43/ЕИО.
(13)
Като се има предвид, че остават непълни данните за съществуването и разпределението на някои от естествените типове местообитания от приложение I и на някои биологични видове от приложение II към Директива 92/43/ЕИО, не може да се направи извод дали мрежата „Натура 2000“ е завършена или незавършена. Ако е необходимо, списъкът следва да се преразгледа в съответствие с член 4 от Директива 92/43/ЕИО.
(14)
За постигане на по-голяма яснота и прозрачност Решение 2011/86/ЕС следва да бъде отменено.
(15)
Предвидените в настоящото решение мерки са в съответствие със становището на Комитета по местообитанията,
ПРИЕ НАСТОЯЩОТО РЕШЕНИЕ:
Член 1
Третият актуализиран списък на териториите от значение за Общността в Панонския биогеографски регион в съответствие с член 4, параграф 2, трета алинея от Директива 92/43/ЕИО е представен в приложението към настоящото решение.
Член 2
Решение 2011/86/ЕС се отменя.
Член 3
Адресати на настоящето решение са държавите-членки.
Съставено в Брюксел на 18 ноември 2011 година.

Labels: 18
19
20